লক্ষ্য সেনের বিরুদ্ধে বয়স ভাঁড়ানোর অভিযোগে এফআইআর-এ সুপ্রিম স্থগিতাদেশ

নয়াদিল্লি: লক্ষ্য সেনের (Lakshya Sen) বিরুদ্ধে বয়স ভাঁড়ানোর অভিযোগে দায়ের হয়েছিল এফআইআর (FIR)। সেই এফআইআর-এ স্থগিতাদেশ (Stay Order) দিল সুপ্রিম কোর্ট (Supreme Court)। লক্ষ্য ছাড়াও তাঁর ভাই, বাবা-মা এবং প্রশিক্ষক তথা প্রখ্যাত প্রাক্তন ব্যাডমিন্টন খেলোয়াড় বিমল কুমারের বিরুদ্ধে হওয়া এফআইআরে স্থগিতাদেশ দেওয়ার পাশাপাশি কর্নাটক সরকার এবং অভিযোগকারী এমজি নাগরাজার বক্তব্য তলব করল বিচারপতি সুধাংশু ধুলিয়া এবং বিচারপতি কে বিনোদ চন্দ্রনের বেঞ্চ।

লক্ষ্য এবং তাঁর ভাই চিরাগের (Chirag Sen) বিরুদ্ধে জাল জন্ম শংসাপত্রের (Birth Certificate) সাহায্যে বয়স প্রায় আড়াই বছর করে কমিয়ে বয়সভিত্তিক ব্যাডমিন্টন প্রতিযোগিতায় অংশগ্রহণের সুযোগ করে নেওয়া এবং সরকারি সুবিধা প্রাপ্তির অভিযোগ আনা হয়েছিল। সেই সূত্রে অভিযুক্তদের বিরুদ্ধে জালিয়াতি, চিটিংবাজি এবং জাল তথ্যকে আসল বলে ব্যবহার করার জন্য ভারতীয় ফৌজদারি আইন অনুযায়ী এফআইআর দায়ের হয়।

আরও পড়ুন: বেসরকারি আবাসনে রাজনৈতিক পতাকা কেন, পুরসভাকে প্রশ্ন হাইকোর্টের

এমন অভিযোগের বিরুদ্ধে কর্নাটক হাইকোর্টে ২০২২ সালে আবেদন করেন অভিযুক্তরা। কিন্তু হাইকোর্ট সেই আবেদন খারিজ করে তদন্ত এগিয়ে নিয়ে যাওয়ার নির্দেশ দেয়। হাইকোর্টের সেই সিদ্ধান্তের উপরেই স্থগিতাদেশ দিল সর্বোচ্চ আদালত।